b'\n_START_ARTICLE_\nSgt. Pepper\xe2\x80\x99s Lonely Hearts Club Band\n_START_SECTION_\nTaustaa\n_START_PARAGRAPH_\nSgt. Pepperin yksi t\xc3\xa4rkeimmist\xc3\xa4 vaikutteista oli yhdysvaltalaisen The Beach Boysin albumi Pet Sounds, joka julkaistiin toukokuussa 1966. Paul McCartney on sanonut: \xe2\x80\x9dIlman Pet Soundsia Sgt. Pepperi\xc3\xa4 ei olisi syntynyt ... Sgt. Pepperin tavoitteena oli olla yht\xc3\xa4 hyv\xc3\xa4 kuin Pet Sounds.\xe2\x80\x9d McCartneya kiehtoi Pet Soundsissa sen monimutkaiset sovitukset, lauluharmoniat ja erikoiset \xc3\xa4\xc3\xa4nitehosteet. Beatles oli jo aloittanut musiikilliset kokeilut hiukan ennen Pet Soundsin ilmestymist\xc3\xa4, kun he \xc3\xa4\xc3\xa4nittiv\xc3\xa4t John Lennonin ensimm\xc3\xa4isen psykedeelisen laulun \xe2\x80\x9dTomorrow Never Knows\xe2\x80\x9d, joka julkaistiin Revolver-albumilla._NEWLINE_Beatles lopetti konsertoinnin lopullisesti elokuun 1966 j\xc3\xa4lkeen ja p\xc3\xa4\xc3\xa4tti keskitty\xc3\xa4 yksinomaan studiolevytysten tekemiseen. Yhtyeen j\xc3\xa4senet uudistivat my\xc3\xb6s ulkon\xc3\xa4k\xc3\xb6ns\xc3\xa4: he kasvattivat viikset ja alkoivat pukeutua v\xc3\xa4rikk\xc3\xa4isiin ja kukkakuvioisiin vaatteisiin, jollaisista tuli vuoden 1967 tunnusmerkkej\xc3\xa4._NEWLINE_Kipin\xc3\xa4 Sgt. Pepperin tekoon syntyi Beatlesin vuoden 1966 esiintymismatkalla Yhdysvaltain l\xc3\xa4nsirannikolle. McCartney keksi: \xe2\x80\x9dMit\xc3\xa4p\xc3\xa4 jos naamioitaisiin itsemme ja hankittaisiin yhtyeellemme joku toinen nimi!\xe2\x80\x9d Albumin poikkeuksellisen pitk\xc3\xa4n nimen McCartney keksi Lennonin mukaan Yhdysvaltain l\xc3\xa4nsirannikon yhtyeiden pitkist\xc3\xa4 nimist\xc3\xa4. McCartney itse kertoi nimen tulleen h\xc3\xa4nelle, kun h\xc3\xa4n ajatteli hauskoja sanoja kuten \xe2\x80\x9dSergeant Pepper\xe2\x80\x9d ja \xe2\x80\x9dLonely Hearts Club\xe2\x80\x9d, ja ne vain liittyiv\xc3\xa4t yhteen ilman erityist\xc3\xa4 syyt\xc3\xa4. Yhtyetoverit John Lennon ja George Harrison suhtautuivat McCartneyn ideaan varauksellisesti, mutta kummallakaan ei ollut esitt\xc3\xa4\xc3\xa4 parempaakaan vaihtoehtoa._NEWLINE_Alkuper\xc3\xa4inen ajatus albumin konserttimaisesta formaatista ei kuitenkaan toteutunut aivan sellaisenaan, vaikka Sgt. Pepperin avauskappaleessa onkin kuultavissa yleis\xc3\xb6n h\xc3\xa4lin\xc3\xa4\xc3\xa4 ja orkesterin viritys\xc3\xa4\xc3\xa4ni\xc3\xa4.\n_START_SECTION_\n\xc3\x84\xc3\xa4nitykset\n_START_PARAGRAPH_\nSgt. Pepperin tekemiseen k\xc3\xa4ytettiin yli 700 studiotuntia, jotka veiv\xc3\xa4t yhtyeen ajasta kaikkiaan 135 p\xc3\xa4iv\xc3\xa4\xc3\xa4._NEWLINE_Beatlesin j\xc3\xa4senet kokoontuivat Lontoon Abbey Roadin studiolla marraskuun lopulla 1966 vietetty\xc3\xa4\xc3\xa4n sit\xc3\xa4 ennen pari kuukautta kukin omilla teill\xc3\xa4\xc3\xa4n. Heill\xc3\xa4 ei aiemmista albumilevytyksist\xc3\xa4\xc3\xa4n poiketen ollut valmiita kappaleita kun he tulivat studioon \xc3\xa4\xc3\xa4nitt\xc3\xa4m\xc3\xa4\xc3\xa4n Sgt. Pepperi\xc3\xa4. Jouluun 1966 menness\xc3\xa4 he olivat tehneet ja \xc3\xa4\xc3\xa4nitt\xc3\xa4neet Lennonin kappaleen \xe2\x80\x9dStrawberry Fields Forever\xe2\x80\x9d. McCartneyn \xe2\x80\x9dPenny Lane\xe2\x80\x9d \xc3\xa4\xc3\xa4nitettiin tammikuun 1967 puoliv\xc3\xa4liin menness\xc3\xa4. Kappaleita ei kuitenkaan otettu Sgt. Pepperille, vaan ne julkaistiin singlen\xc3\xa4 jo helmikuussa 1967. Tuottaja George Martin katui my\xc3\xb6hemmin kappaleiden poisj\xc3\xa4tt\xc3\xa4mist\xc3\xa4 albumilta._NEWLINE_\xe2\x80\x9dWhen I\xe2\x80\x99m Sixty-Four\xe2\x80\x9d \xc3\xa4\xc3\xa4nitettiin Sgt. Pepperille joulukuussa 1966. Se on 15-vuotiaan McCartneyn vuosien 1957\xe2\x80\x931958 tienoilla tekem\xc3\xa4 kappale, jota Beatles oli jo esitt\xc3\xa4nyt konserteissaankin vuonna 1962._NEWLINE_Albumin p\xc3\xa4\xc3\xa4tt\xc3\xa4v\xc3\xa4 \xe2\x80\x9dA Day in the Life\xe2\x80\x9d on Lennonin ja McCartneyn yhdess\xc3\xa4 kirjoittama laulu, joka \xc3\xa4\xc3\xa4nitettiin tammi\xe2\x80\x93helmikuussa 1967. Kappaleessa kuullaan pitk\xc3\xa4 orkesteriosuus, jossa soittaa mukana useita vierailevia t\xc3\xa4hti\xc3\xa4, kuten Donovan, Mick Jagger ja Keith Richards. Kappaleen p\xc3\xa4\xc3\xa4tt\xc3\xa4\xc3\xa4 pianon voimasointu, jonka soittavat kolmella pianolla yht\xc3\xa4 aikaa Lennon, McCartney, Starr ja Mal Evans._NEWLINE_McCartneyn \xe2\x80\x9dFixing a Hole\xe2\x80\x9d \xc3\xa4\xc3\xa4nitettiin osin Regent Sound Studiosissa helmikuun alussa ja viimeisteltiin saman kuun lopulla Abbey Roadilla. Albumin nimikappale ja avauskappale \xe2\x80\x9dSgt. Pepper\xe2\x80\x99s Lonely Hearts Club Band\xe2\x80\x9d \xc3\xa4\xc3\xa4nitettiin kahdessa vaiheessa helmikuun ja maaliskuun alussa 1967. Kappale perustuu McCartneyn ideaan Beatlesin \xe2\x80\x9dalter ego\xe2\x80\x9d -yhtyeest\xc3\xa4._NEWLINE_Lennonin \xe2\x80\x9dLucy in the Sky with Diamonds\xe2\x80\x9d \xc3\xa4\xc3\xa4nitettiin helmikuun ja maaliskuun taitteessa. Kappaleen nimi her\xc3\xa4tti aikoinaan paljon huomiota, sill\xc3\xa4 sen arveltiin viittaavan psykedeeli LSD:hen. Lennon kiisti aina yhteyden ja v\xc3\xa4itti kappaleen nimen olleen poikansa keksim\xc3\xa4. \xe2\x80\x9dBeing for the Benefit of Mr. Kite!\xe2\x80\x9d on Lennonin kappale, joka \xc3\xa4\xc3\xa4nitettiin helmi\xe2\x80\x93maaliskuussa. Kappaleen tausta koostuu \xc3\xa4\xc3\xa4nikollaasista, jossa kuullaan John Philip Sousan puhallinmarssien p\xc3\xa4tki\xc3\xa4. \xe2\x80\x9dGood Morning Good Morning\xe2\x80\x9d on Lennonin kappale, joka \xc3\xa4\xc3\xa4nitettiin helmikuun ja maaliskuun aikana. Lennon sai idean kappaleeseen television aamiaismuromainoksesta. \xe2\x80\x9dLovely Rita\xe2\x80\x9d on McCartneyn kappale, joka \xc3\xa4\xc3\xa4nitettiin helmikuun lopulla ja maaliskuun aikana._NEWLINE_\xe2\x80\x9dGetting Better\xe2\x80\x9d \xc3\xa4\xc3\xa4nitettiin maaliskuun aikana. Kappale on McCartneyn aloittama, ja Lennon auttoi h\xc3\xa4nt\xc3\xa4 sen viimeistelyss\xc3\xa4. \xe2\x80\x9dShe\xe2\x80\x99s Leaving Home\xe2\x80\x9d \xc3\xa4\xc3\xa4nitettiin maaliskuun puoliv\xc3\xa4liss\xc3\xa4. Kappale on siit\xc3\xa4 ep\xc3\xa4tyypillinen, ett\xc3\xa4 yksik\xc3\xa4\xc3\xa4n Beatles-j\xc3\xa4sen ei soita sill\xc3\xa4. McCartneyn ja Lennonin laulun taustalla kuullaan Mike Leanderin sovittamaa ja George Martinin ohjaamaa jousisoitin- ja harppumusiikkia. Albumin toinen kappale \xe2\x80\x9dWith a Little Help from My Friends\xe2\x80\x9d \xc3\xa4\xc3\xa4nitettiin maaliskuun viimeisin\xc3\xa4 p\xc3\xa4ivin\xc3\xa4. Se yhdistettiin avauskappaleeseen konserttiyleis\xc3\xb6n \xc3\xa4\xc3\xa4nill\xc3\xa4, jotka oli nauhoitettu Beatlesin konsertissa vuonna 1964. Kappale on Lennonin ja McCartneyn yhdess\xc3\xa4 kirjoittama, ja levyn ainoa Ringo Starrin laulama kappale._NEWLINE_Intialaisvaikutteinen \xe2\x80\x9dWithin You Without You\xe2\x80\x9d on Sgt. Pepperin kakkospuolen avauskappale. Se on albumin ainoa George Harrisonin tekem\xc3\xa4 kappale. Yhtye oli kyll\xc3\xa4kin harjoitellut toista Harrisonin kappaletta, \xe2\x80\x9dOnly a Northern Song\xe2\x80\x9d helmikuussa, mutta Martin ei hyv\xc3\xa4ksynyt t\xc3\xa4t\xc3\xa4 huonona pit\xc3\xa4m\xc3\xa4\xc3\xa4ns\xc3\xa4 kappaletta albumille. Muut Beatles-j\xc3\xa4senet eiv\xc3\xa4t osallistuneet \xe2\x80\x9dWithin You Without Youn\xe2\x80\x9d \xc3\xa4\xc3\xa4nityksiin, jotka tapahtuivat 15. maaliskuuta ja 3. huhtikuuta._NEWLINE_\xe2\x80\x9dSgt. Pepper\xe2\x80\x99s Lonely Hearts Club Band (Reprise)\xe2\x80\x9d on albumin avauskappaleen kertaus, joka \xc3\xa4\xc3\xa4nitettiin 1. huhtikuuta kaksi p\xc3\xa4iv\xc3\xa4\xc3\xa4 ennen kuin McCartney lensi Yhdysvaltoihin.\n_START_SECTION_\nStudiotekniikka\n_START_PARAGRAPH_\nAbbey Roadin uusimman studioteknologian mukana tulleet monipuoliset menetelm\xc3\xa4t tarjosivat yhtyeelle loputtomasti mahdollisuuksia rikkoa pop-musiikin tekemisen raja-aitoja. Kaikulaitteiden ja efektikoneiden luova k\xc3\xa4ytt\xc3\xb6 yhdistettyn\xc3\xa4 eri soittimiin tuotti mielenkiintoisen soundimaailman, joihin Beatles onnistui lis\xc3\xa4\xc3\xa4m\xc3\xa4\xc3\xa4n monia vaikutteita eri musiikkilajeista, kuten klassisesta ja aikakauden vakiintuneita rajoja murskaavasta avantgardistisesta musiikista, sek\xc3\xa4 my\xc3\xb6s varietee-taiteesta._NEWLINE_Abbey Roadin studioiden hienoista laitteista huolimatta McCartney sen enemp\xc3\xa4\xc3\xa4 kuin Lennonkaan eiv\xc3\xa4t olleet t\xc3\xa4ysin tyytyv\xc3\xa4isi\xc3\xa4 k\xc3\xa4yt\xc3\xb6ss\xc3\xa4\xc3\xa4n olevaan neliraitatekniikkaan, jonka avulla oli vaikeaa toteuttaa Beatlesin visioita ja ideoita. Tuottaja George Martin piti koko \xc3\xa4\xc3\xa4nityssessiota \xe2\x80\x9dpainajaismaisena aikana\xe2\x80\x9d. Yhtye halusi Sgt. Pepperill\xc3\xa4 kaiken kuulostavan erilaiselta, ja sen eteen n\xc3\xa4htiin paljon vaivaa. Mikrofoneja laitettiin puhallinsoittimien sis\xc3\xa4\xc3\xa4n ja lauluosuuksia peiteltiin erilaisilla kaiku\xc3\xa4\xc3\xa4nill\xc3\xa4, jotka kierr\xc3\xa4tettiin Hammond-urkujen kanssa k\xc3\xa4ytetyn py\xc3\xb6riv\xc3\xa4n Leslie-kaiuttimen kautta. Erityisesti Lennonin oli vaikea saada p\xc3\xa4\xc3\xa4st\xc3\xa4\xc3\xa4n ulos niit\xc3\xa4 kaikkia \xc3\xa4\xc3\xa4ni\xc3\xa4, joita h\xc3\xa4n olisi halunnut levytyksess\xc3\xa4 k\xc3\xa4ytt\xc3\xa4\xc3\xa4.\n_START_SECTION_\nJulkaisu\n_START_PARAGRAPH_\nAlbumi julkaistiin virallisesti 1. kes\xc3\xa4kuuta 1967. Sit\xc3\xa4 ennen jo huhtikuussa McCartney oli jaellut levyn n\xc3\xa4ytenauhoja Yhdysvalloissa muusikkotuttavilleen. Lontoossa yhtyeen j\xc3\xa4senet veiv\xc3\xa4t nauhat laulaja Cass Elliotin asuntoon ja huudattivat albumia avoimista ikkunoista koko Chelsean King\'s Roadin kaupunginosan kuultavaksi. Piraattiradioasema Radio London sai luvan esitt\xc3\xa4\xc3\xa4 koko albumin 12. toukokuuta. Yhtyeen manageri Brian Epstein j\xc3\xa4rjesti medialle albumin julkaisujuhlan 19. toukokuuta kotonaan Lontoossa, ja my\xc3\xb6s Beatlesin j\xc3\xa4senet osallistuivat tilaisuuteen. Viimeisen\xc3\xa4 viikkona ennen julkaisua Epsteinkin jakeli levy\xc3\xa4.\n_START_SECTION_\nVastaanotto\n_START_PARAGRAPH_\nSgt. Pepper myi Britanniassa ensimm\xc3\xa4isell\xc3\xa4 viikollaan 250\xc2\xa0000 kappaletta ja nousi albumilistan k\xc3\xa4rkeen 23 viikoksi. Yhdysvalloissa albumi nousi 24. kes\xc3\xa4kuuta Billboardin listan sijalle kahdeksan ja seuraavalla viikolla listak\xc3\xa4rkeen 15 viikoksi. Kolmessa kuukaudessa albumia oli myyty koko maailmassa 2,5 miljoonaa kappaletta, paljon enemm\xc3\xa4n kuin Beatlesin aikaisempia albumeja._NEWLINE_Jotkut uskoivat osan Sgt. Pepperin kappaleista kertovan huumeista tai rohkaisevan niiden k\xc3\xa4ytt\xc3\xb6\xc3\xb6n, mink\xc3\xa4 vuoksi esimerkiksi BBC kielt\xc3\xa4ytyi soittamasta "A Day in the Lifea"._NEWLINE_Julkaisuaikanaan Sgt. Pepper sai lehdist\xc3\xb6lt\xc3\xa4 yleisesti ottaen ylist\xc3\xa4v\xc3\xa4t arviot. The Timesin kriitikko Kenneth Tynan kutsui sit\xc3\xa4 "ratkaisevaksi hetkeksi l\xc3\xa4nsimaisessa korkeakulttuurissa". Time kutsui albumia "historialliseksi irtiotoksi kaiken musiikin kehityksess\xc3\xa4". Joitain sora\xc3\xa4\xc3\xa4ni\xc3\xa4kin kuului: esimerkiksi The New York Timesin Richard Goldstein arvosteli albumin liiallisina pit\xc3\xa4mi\xc3\xa4\xc3\xa4n erikoisefektej\xc3\xa4 ja kutsui albumia "vilpilliseksi"._NEWLINE_Arvostettu Rolling Stone -lehti sijoitti vuonna 2003 Sgt. Pepperin ykk\xc3\xb6seksi kaikkien aikojen 500 parhaan albumin listallaan. Muutkin tahot ovat vuosien varrella nimenneet albumin yhdeksi kaikkien aikojen albumeista._NEWLINE_Moni tunnettu muusikko on nimennyt Sgt. Pepperin suosikikseen Beatlesin albumeista. Toisaalta esimerkiksi Keith Richards kutsui sit\xc3\xa4 "potaskan sekamelskaksi"._NEWLINE_Sgt. Pepper on viel\xc3\xa4 vuonna 2017 Britannian kaikkien aikojen myydyin studioalbumi. Britanniassa albumia on myyty 5 miljoonaa kappaletta ja koko maailmassa 13 miljoonaa.\n_START_SECTION_\nMusiikki\n_START_PARAGRAPH_\nTyylillisesti Sgt. Pepper edustaa psykedeelist\xc3\xa4 rockia (\xe2\x80\x9dLucy in the Sky with Diamonds\xe2\x80\x9d, \xe2\x80\x9dBeing for the Benefit of Mr. Kite!\xe2\x80\x9d, \xe2\x80\x9dWithin You Without You\xe2\x80\x9d), mutta siin\xc3\xa4 on my\xc3\xb6s aikaisempien albumien tapaan paljon poppia (\xe2\x80\x9dGetting Better\xe2\x80\x9d, \xe2\x80\x9dShe\xe2\x80\x99s Leaving Home\xe2\x80\x9d, \xe2\x80\x9dWhen I\xe2\x80\x99m Sixty-Four\xe2\x80\x9d) sek\xc3\xa4 perinteisi\xc3\xa4 rocklauluja (\xe2\x80\x9dFixing a Hole\xe2\x80\x9d, \xe2\x80\x9dSgt. Pepper\xe2\x80\x99s Lonely Hearts Club Band\xe2\x80\x9d)._NEWLINE_Albumilla yhtye jatkoi edellisen albuminsa Revolverin (1966), kokeellisempaa linjaa. Esimerkiksi kappalessa \xe2\x80\x9dWithin You Without You\xe2\x80\x9d olivat aikaisemman albumin kappaleen \xe2\x80\x9dLove You To\xe2\x80\x9d tapaan George Harrisonin intialaisvaikutteet selke\xc3\xa4sti esill\xc3\xa4. \xe2\x80\x9dLucy in the Sky with Diamonds\xe2\x80\x9d oli ensimm\xc3\xa4inen Beatlesin levytys, joka sis\xc3\xa4lsi wah-wah-pedaalilla v\xc3\xa4ritetty\xc3\xa4 kitaran soittoa._NEWLINE_McCartney totesi my\xc3\xb6hemmin George Martinille, ett\xc3\xa4 Sgt. Pepper oli "huumealbumi", sill\xc3\xa4 yhtyeen j\xc3\xa4senet olivat olleet "koko ajan" pilvess\xc3\xa4 albumia tehdess\xc3\xa4\xc3\xa4n. Joidenkin mukaan etenkin LSD:ll\xc3\xa4 oli suuri vaikutus albumin kappaleisiin. Lennon k\xc3\xa4ytti ainetta albumin tekemisen aikaan niin paljon, ett\xc3\xa4 sen min\xc3\xa4\xc3\xa4 hajottava vaikutus sai h\xc3\xa4net toisinaan tuntemaan katoavansa niin yhtyeest\xc3\xa4 kuin itsest\xc3\xa4\xc3\xa4nkin._NEWLINE_Kitaristi George Harrison ja rumpali Ringo Starr ovat kertoneet tunteneensa itsens\xc3\xa4 usein joutilaiksi McCartneyn hallitsemissa \xc3\xa4\xc3\xa4nityksiss\xc3\xa4, ja he vain odottivat p\xc3\xa4\xc3\xa4st\xc3\xa4 soittamaan mit\xc3\xa4 heilt\xc3\xa4 pyydettiin._NEWLINE_Sgt. Pepper on ensimm\xc3\xa4inen albumi, jonka laulut on miksattu kiinni toisiinsa niin, ett\xc3\xa4 musiikki jatkuu ilman taukoa._NEWLINE_Muutamia albumin lauluja k\xc3\xa4ytettiin Beatles-animaatioelokuvassa Keltainen sukellusvene (1968).'